ตระเวณเที่ยวเมืองกาญจน์เมื่อเดือนกุมภาพันธ์ 2559 ฟ้ามืดถึงเวลาหามื้อค่ำลงท้อง ในตัวเมืองมีร้านอาหารให้ชิมหลากหลาย เดินวนไปเวียนมาอยู่หลายรอบ (ความจริงสอดส่ายสายตาหาร้านนวด) เลือกอุดหนุนร้านซุปเปอร์เลิศรส ไม่อยากหนักท้องจุกมาก โซ้ยข้าวต้มดีกว่า

ผมสั่งปลาทับทิมทอดสามรสกับกุยช่ายขาวผัดเต้าหู้ ตอนแรกอยากกินปลากะพงนึ่งซีอิ๊ว เสียดายไม่มีปลากะพง เหลือเพียงปลาทับทิม ซึ่งพนักงานบอกว่าไม่เหมาะกับการนึ่งซีอิ๊ว แนะนำเป็นสามรสเข้าท่ากว่า คนใจง่ายตอบตกลงตามนั้น ปลาทับทิมตัวใหญ่ทอดจนกรอบราดด้วยซอสพริกรสเปรี้ยว หวาน เค็ม ปริมาณเนื้อเยอะจนแทะเกือบไม่ไหว ส่วนกุยช่ายขาวผัดเต้าหู้ ตามเมนูใส่หมูกรอบ พอดีผมงดไขมันขอเปลี่ยนเป็นหมูสดแทน ผัดได้หอมเข้าเกณฑ์มาตรฐาน

เมนูจัดว่าเด็ดของร้านคือ ซุปเปอร์ขาไก่น้ำแดงซึ่งผมเคยโปรดปรานในอดีต ปัจจุบันจำเป็นต้องลาขาดหนังไก่ก็เลยฟาวน์ไป

ซุปเปอร์เลิศรสเป็นร้านขนาดใหญ่ติดถนน น่าจะโด่งดังเป็นที่รู้จักกันพอสมควร แถมราคายุติธรรมสมเหตุผล ใครผ่านเมืองกาญจน์ลองแวะรับมื้อค่ำ/มื่อดึกกันดู..คิดว่าไม่สร้างความผิดหวังอย่างแน่นอน